钦定古今图书集成/明伦汇编/官常典/第562卷 > 刘昌裔
## 钦定古今图书集成/明伦汇编/官常典/第562卷 > 刘昌裔

按《唐书》本传：“昌裔，字光后，太原阳曲人。幼重迟，不好
戏，常若有所思度。及壮，策说边将，不售，去入蜀。杨惠
琳乱，昌裔说之。惠琳顺命，拜泸州刺史，署昌裔州佐。
惠琳死，客河朔间。曲环方攻濮州，表为判官。为环檄
李纳，剀晓大谊。环上其槁，德宗异之。环领陈许军，又
从府迁，累进营田副使。环卒，上官涗知后务。吴少诚”
引兵薄城，涗欲遁去，昌裔止曰：“受诏而守，死其职也。
况士马完奋，足支贼。若坚壁不战七日，贼气必衰，我
以全制之可也。”涗许诺。贼攻堞坏，不得修，昌裔密造飞棚联栅，即募突将千人，凿城以出，击贼走之。比还，
栅已立，守陴遂安。兵马使安国宁谋应贼，昌裔以计
斩之，召其麾下千人为飨，人赏二缣，乃伏兵于道，令
持缣者斩，一不能脱，贼闻解去。以功擢涗陈许节度
使，昌裔陈州刺史。韩全义败于溵水，引军走陈，求入
保。昌裔登陴揖曰：“天子命君讨蔡，何为来陈？且贼不
敢至我城下，君其舍外，无恐。”明日，从十馀骑持牛酒
抵全义营劳军。全义不自意迎拜叹服。改陈许行军
司马。涗卒，军中推昌裔，有诏检校工部尚书，代节度。
命境上吏不得犯蔡人。少诚吏有来犯者，捕得缚送，
使自治之。少诚惭其军，亦禁境上暴掠者。封彭城郡
公。元和八年，大水坏庐舍，溺居人，以检校尚书左仆
射兼左龙武统军召还京师。始，宪宗恶昌裔自立，欲
召之而重生变，宰相李吉甫曰：“陛下乘人心愁苦，可
召也。”遂以韩皋代之。至长乐驿，知帝意，因称风眩，卧
第。岁中卒。赠潞州大都督，谥曰威。